L'Eliana posa a la disposició de la ciutadania un Visor Pressupostari
03 de novembre de 2022

L'Ajuntament de l'Eliana ha posat en marxa, gràcies a una subvenció de 8.000 euros de la Conselleria de Participació, Transparència, Cooperació i Qualitat Democràtica i la Diputació de València, un Visor Pressupostari amb l'objectiu de facilitar a la ciutadania la consulta de manera senzilla, interactiva i atractiva de tota la informació pressupostària municipal. Les despeses i ingressos, desglossaments econòmics i per programa, comptes anuals, liquidacions trimestrals o la contractació municipal, seran algunes de les dades que des d'ara en avant estaran accessibles a través d'aquesta nova plataforma pressupost.leliana.es o des de l'àrea d'Intervenció de la web municipal.

El Visor Pressupostari obri a elianers i elianeres no sols les dades relatives al pressupost de l'any en curs, sinó també a l'evolució de despeses i ingressos municipals des de l'exercici 2010. Així mateix, els ciutadans i ciutadanes també podran consultar les partides que més els afecten en el dia a dia, com a serveis socials o esports.

Aquesta acció s'uneix a les altres impulsades per l'àrea de TIC i Modernització per a fomentar la transparència, millorar l'atenció a la ciutadania i dotar d'eines al personal municipal que faciliten el seu treball diari, a més d'actualitzar l'administració local i simplificar la burocràcia administrativa.

L'edil de Modernització, Jorge Pérez Comeche, ha destacat la importància d'aquesta nova eina tecnològica perquè la ciutadania puga conéixer de manera transparent com i en què es gasta els diners el seu Consistori, “i perquè la democràcia siga no sols representativa sinó també participativa”.